ફૂટપાથો પર ફેરિયાઓના કબજાથી ત્રસ્ત સાઉથ મુંબઈના મોહમ્મદ અલી રોડના રહેવાસીઓ માટે હવે એક નવી સમસ્યા ઊભી થઈ છે. આ રોડ પર સેકન્ડ-હૅન્ડ કારના ડીલરો પોતાની સેલમાં રાખેલી મોટરકારો ફૂટપાથને અડીને આવેલી લેનમાં ખડકી દેતા હોવાથી સતત વ્યસ્ત મોહમ્મદ અલી રોડ પર ટ્રાફિક જૅમની સાથે રાહદારીઓને ચાલવાની જગ્યા જ નથી બચી. નવાઈની વાત તો એ છે કે આ વિસ્તાર નો-પાર્કિંગ ઝોન હોવા છતાં ગેરકાયદે પાર્કિંગથી ઊભરાઈ રહ્યો છે અને એને રોકવાવાળું કોઈ જ નથી. લોકોની આ સંબંધી ફરિયાદો પણ ઑથોરિટીના બહેરા કાને અથડાઈ છે.